
[bookmark: _Hlk151644373]BILAG 1

Anordning om ikrafttræden for Grønland af lov om stedbestemt information
VI FREDERIK DEN TIENDE, af Guds Nåde Danmarks Konge, gør vitterligt:
   I medfør af § 22, stk. 2[footnoteRef:1] i lov nr. 380 af 26. april 2017 om stedbestemt information, som ændret ved Lov 2025-12-29 nr. 1771, bestemmes, at loven skal gælde for Grønland i følgende affattelse: [1:  Bestemmelsen har følgende ordlyd: »§ 22. Loven gælder ikke for Færøerne og Grønland. Stk. 2. Lovens §§ 1-2, § 3, stk. 1, §§ 4-7 og §§ 11-19 kan ved kongelig anordning helt eller delvis sættes i kraft for Færøerne og Grønland med de ændringer, som de færøske og grønlandske forhold tilsiger.«] 

Kapitel 1
Anvendelsesområde
   § 1. Loven fastsætter regler for
1) de nationale geodætiske infrastrukturer for Grønland,
2) landkortlægningen af Grønland,
3) søkortlægningen af Grønland,
4) (Sættes ikke i kraft) og
5) samordning og koordination af stedbestemt information med tilhørende infrastruktur.
Kapitel 2
De nationale geodætiske infrastrukturer
[bookmark: _Hlk151557863]   § 2. Som grundlag for opmåling, sø- og landkortlægning og infrastrukturen for stedbestemt information skal klima-, energi- og forsyningsministeren i samarbejde med Naalakkersuisut, etablere, drive og videreudvikle de nationale geodætiske infrastrukturer for Grønland.
   Stk. 2. Ministeren kan efter forhandling med Naalakkersuisut og de berørte offentlige myndigheder og private organisationer fastsætte regler om registrerede positioneringstjenester.
   § 3. Klima-, energi- og forsyningsministeren kan opnå brugsret til arealer til fikspunkter og installationer, som er nødvendige for de nationale geodætiske infrastrukturer i Grønland.

   Stk. 2. (Sættes ikke i kraft)
   Stk. 3. (Sættes ikke i kraft)
Kapitel 3
Landkortlægning
[bookmark: _Hlk160712375]   § 4. Klima-, energi- og forsyningsministeren varetager i samarbejde med Naalakkersuisut landkortlægningen af Grønland og etablering, drift og videreudvikling af de til kortlægningen hørende data, registre og kortværk.
   Stk. 2. Ministeren kan efter forhandling med Naalakkersuisut og berørte myndigheder fastsætte regler om de til kortlægningen hørende registre, herunder om myndigheders indberetning til disse registre, hvordan indberetning skal finde sted, og hvilket format data skal have.
Kapitel 4
Søkortlægning, opmåling og eneret til fremstilling af søkort
   § 5. Klima-, energi- og forsyningsministeren varetager i samarbejde med Naalakkersuisut kortlægningen af farvandene omkring Grønland og etablering, drift og videreudvikling af de til kortlægningen hørende data, registre og kortværk.
   Stk. 2. Ministeren har eneret til fremstilling af søkort. Forvaltningen heraf foregår i samarbejde med Naalakkersuisut.
   Stk. 3. Ministeren kan efter forhandling med Naalakkersuisut og berørte myndigheder fastsætte regler om de til kortlægningen hørende registre, herunder om myndigheders indberetning til disse registre, hvordan indberetning skal finde sted, og hvilket format data skal have.
   Stk. 4. Ministeren kan efter forhandling med Naalakkersuisut fastsætte regler om, at den, der udfører aktiviteter i farvandene omkring Grønland, skal indberette data og tegninger over området, der er omfattet af aktiviteten, til ministeren. Ministeren kan endvidere efter forhandling med Naalakkersuisut fastsætte regler om, hvordan indberetningen skal finde sted, og hvilket format data skal have.
   § 6. Som led i kortlægningen af farvandene omkring Grønland gennemfører klima-, energi- og forsyningsministeren i samarbejde med Forsvarsministeriet søopmåling heraf.
   Stk. 2. Ministeren kan efter indhentning af udtalelse fra Forsvarsministeriet bemyndige andre til på ministerens vegne at gennemføre søopmåling efter stk. 1.
   § 7. Før søopmåling til andre formål end fremstilling af søkort må foretages i farvandene omkring Grønland, skal der indhentes tilladelse hertil hos klima-, energi- og forsyningsministeren. Til brug for ministerens afgørelse af, om der kan gives tilladelse, skal ministeren indhente en udtalelse fra Forsvarsministeriet. Forvaltningen heraf foregår i samarbejde med Naalakkersuisut.
   Stk. 2. Når opmålingen er afsluttet, skal kopi af alle opmålingsdata indberettes til ministeren.
   Stk. 3. Ministeren kan fastsætte regler om ansøgningens udformning og om vilkår, der knytter sig til tilladelsen. Ministeren kan tillige fastsætte regler om, hvordan indberetning skal finde sted, og hvilket format opmålingsdata efter stk. 2 skal have.

§ 7 a. (Sættes ikke i kraft)
Kapitel 5
Infrastruktur for stedbestemt information
[bookmark: _Hlk151559533]   § 8. (Sættes ikke i kraft) 
   § 9. (Sættes ikke i kraft) 
   § 10. (Sættes ikke i kraft)
Kapitel 6
Samordning og koordination
[bookmark: _Hlk158371684]   § 11. Klima-, energi- og forsyningsministeren har, i samarbejde med Naalakkersuisut, ansvaret for koordinationen af offentlige opgaver omfattet af kapitel 2-4, herunder af offentlig opmåling og kortlægning og anden offentlig registrering af stedbestemte informationer. Ministeren kan indgå i tværoffentlige samarbejder til varetagelsen af disse opmålings-, kortlægnings- og registreringsopgaver.
   Stk. 2. Ministeren kan efter forhandling med Naalakkersuisut og berørte myndigheder og internationale og private organisationer fastsætte regler om standarder og normer for gennemførelsen af offentlig opmåling og kortlægning og anden offentlig registrering af stedbestemte informationer.
   Stk. 3. Offentlige myndigheder og institutioner og koncessionerede selskaber skal efter anmodning give ministeren og Naalakkersuisut oplysning om igangværende og påtænkte aktiviteter inden for opmåling, kortlægning og anden registrering af stedbestemte informationer.
Kapitel 7
Distribution af data, adgang til data og betalingsregler
   § 12. Klima-, energi- og forsyningsministeren beslutter efter forhandling med Naalakkersuisut, hvilke af de data, registre, kortværk og ydelser, som er omfattet af lovens anvendelsesområde, der kan udbydes til salg, og fastsætter reglerne for betaling herfor.
   § 13. Klima-, energi- og forsyningsministeren beslutter efter forhandling med Naalakkersuisut, hvilke af de data, registre og kortværk, som er omfattet af lovens anvendelsesområde, der kan anvendes frit af andre offentlige myndigheder, virksomheder og borgere, og beslutter, hvorledes disse data, registre og kortværk gøres tilgængelige.
   Stk. 2. Data, som Naalakkersuisut er i besiddelse af og som er indsamlet i samarbejde mellem Naalakkersuisut og ministeren, og som ministeren har besluttet at gøre tilgængelige efter stk. 1, kan af Naalakkersuisut stilles frit til rådighed på tilsvarende måde.
   § 14. Klima-, energi- og forsyningsministeren kan efter forhandling med andre myndigheder opbevare og distribuere deres data, registre og kortværk.
Kapitel 8
Generelle bestemmelser
   § 15. Klima-, energi- og forsyningsministeren har til enhver tid mod behørig legitimation adgang til udendørs lokaliteter for at udføre opgaver efter loven.
   § 16. Den, som forsætligt eller groft uagtsomt udgraver, beplanter, ødelægger eller fjerner et fikspunkt eller en installation, der er opstillet i henhold til § 3, stk. 1, idømmes foranstaltninger efter kriminallov for Grønland.
[bookmark: _Hlk139894887]   Stk. 2. Der kan pålægges selskaber m.v. (juridiske personer) kriminalretligt ansvar efter reglerne i kapitel 5 i kriminallov for Grønland.
   § 17. Den, som overtræder § 7, stk. 1, idømmes foranstaltninger efter kriminallov for Grønland.
   Stk. 2. Der kan pålægges selskaber m.v. (juridiske personer) kriminalretligt ansvar efter reglerne i kapitel 5 i kriminallov for Grønland.
[bookmark: _Hlk151560179]   § 18. Klima-, energi- og forsyningsministeren kan bemyndige en statslig myndighed under Klima-, Energi- og Forsyningsministeriet til at udøve de opgaver og beføjelser, der i denne lov er tillagt ministeren. Ligeledes kan sådan bemyndigelse, efter forhandling med Naalakkersuisut, gives til Naalakkersuisut eller en myndighed under Naalakkersuisut.
   Stk. 2. Delegerer ministeren opgaven med at give tilladelse efter § 7, stk. 1, kan ministeren beslutte, at afgørelser efter § 7, stk. 1, ikke kan påklages til anden administrativ myndighed.
Kapitel 9
Ikrafttrædelsesbestemmelser m.v.
   § 19. Anordningen træder i kraft dagen efter dens kundgørelse i Lovtidende.
   Stk. 2. Lov om Geodatastyrelsen, jf. lovbekendtgørelse nr. 1210 af 9. oktober 2013, som sat i kraft for Grønland ved anordning nr. 1739 af 18. december 2015, og lov nr. 318 af 16. december 1931 angaaende Geodætisk Instituts trigonometriske Stationer m.v. ophæves.
   Stk. 3. Regler, der er fastsat i medfør af lov om Geodatastyrelsen, jf. lovbekendtgørelse nr. 1210 af 9. oktober 2013, som sat i kraft for Grønland ved anordning nr. 1739 af 18. december 2015, forbliver i kraft, indtil de ophæves eller afløses af regler udstedt i medfør af denne lov.
   § 20. (Sættes ikke i kraft)
   § 21. (Sættes ikke i kraft).
   § 22. (Udeladt)
   § 23. De forskrifter, der er udstedt i medfør af loven, gælder ikke for Grønland.



Givet på             borg, den         
Under Vor Kongelige Hånd og Segl
FREDERIK R.
/ Samira Nawa


Kapitel 1. Almindelige bemærkninger
1. Indledning
Med Lov om stedbestemt information fra 2017 gennemførtes i Danmark en ny lovgivning på kortområdet. Det er denne lov, der med forslaget til denne kongelige anordning foreslås at gælde for Grønland med de ændringer, som de grønlandske forhold tilsiger. Kortlægningen af bosteder har således været de grønlandske myndigheders ansvar, siden Nunatek (Grønlands Tekniske Organisation) i 1987 overgik til Grønlands Hjemmestyre.
Loven afløser Lov om Geodatastyrelsen, som blev sat i kraft for Grønland ved kongelig anordning i 2015. 
Formålet med Lov om stedbestemt information er at samle, modernisere og regelforenkle lovgrundlaget for forvaltningen af stedbestemt information, som har fået en øget betydning for effektiviseringen af den offentlige forvaltning og som udgør grundlag for vækst i den private sektor.
2. Hovedpunkter i forslaget
2.1 Baggrunden for forslaget
Med ikrafttræden for Grønland vil loven afløse de nuværende regler for Grønland om geodætisk kortlægning, landkortlægning og søkortlægning samt for distribution og adgang til data og kortværk m.v. i Lov om Geodatastyrelsen.
Loven vil supplere de grønlandske myndigheders kortlægning og opgaver vedrørende infrastruktur for stedbestemt information, som de bl.a. kommer til udtryk i Naalakkersuisuts National Strategi for Geodata 2018-2021.
2.2 Geodæsi
[bookmark: _Hlk159923729][bookmark: _Hlk160711585]Geodæsi er videnskaben om jordens størrelse og form. Arbejdet med infrastrukturen for Geodæsi i Grønland udføres i et samarbejde mellem de danske og grønlandske myndigheder. Grønlandske myndigheder har ansvaret for og varetager opmåling og servicering af fikspunkterne i bostederne, mens danske myndigheder har ansvaret for den øvrige geodætiske infrastruktur, herunder modeller, referencer, transformationer, IT-systemer, GNSS-stationerne og de øvrige fysiske installationer.
Kernen i infrastrukturen for geodæsi i Grønland er de 61 GNSS (Global Navigation Satellite System) stationer, der er placeret langs Grønlands kyster, kaldet Grønlands GNSS-net (GNET). Populært omtales GNSS ofte som ”GPS”. Pr. 1. januar 2019 overtog den danske stat det fulde ejerskab af GNET fra den amerikanske National Science Foundation (NSF), og fik en varig bevilling på Finansloven til at drive og videreudvikle nettet. 
GNET gør det muligt at holde øje med de overordnede grønlandske landbevægelser horisontale såvel som vertikale, som bl.a. ændres af forandringer i indlandsisens udbredelse. GNET skal fremover bruges som fundamentet til alt geodæsi og kortlægning af Grønland.
Den aktuelle grønlandske referenceramme som målingen af landbevægelserne baseres på er ”Greenland Reference 1996” (GR96). GR96 er defineret ud fra GPS-opmålinger af det grønlandske referencenet, REFGR, bestående af 258 fysiske fikspunkter fordelt rundt langs Grønland. GR96 blev genopmålt i 2021 med henblik på opdatering samt opkobling til GNET for fremtidig løbende vedligehold og opdatering af referencerammen GR96. Den grønlandske referenceramme bliver ny-realiseret efter overførslen til GNET.
Den gældende højdereference for Grønland er ”Greenland Vertical Reference 2016” (GVR2016), der er den første landsdækkende højdereference. GVR2016 er defineret ud fra middelvandsstanden i Nuuk og realiseret på basis af den eksisterende geoide (2016), som er en model for højden over havet af ethvert givent punkt.
2.3 Landkortlægning
Landkortlægningen i Grønland gennemføres i et tæt samarbejde mellem de danske og grønlandske myndigheder, bl.a. Landsplan, Asiaq, Oqaasileriffik og Styrelsen for Dataforsyning og Infrastruktur. 
Kortlægningen af bosteder blev hjemtaget i 1987, i forbindelse med at Nunatek (Grønlands Tekniske Organisation) overgik til Grønlands Hjemmestyre.
Arbejdsdelingen er således, at kortlægningen af bosteder og varetages af de grønlandske myndigheder, mens landkortlægningen i øvrigt og den hertil hørende infrastruktur i form af etablering, drift, videreudvikling og ajourføring af de til kortlægningen hørende data, registre og kortværk varetages af de danske myndigheder.
I 2022 afsluttedes efter fire år den første samlede kortlægning af Grønland, som bl.a. blev gennemført med anvendelse af moderne satellitteknologi. Forud for selve kortlægningen blev der med betydelig økonomisk støtte fra A.P. Møller og Hustru Chastine Mc-Kinney Møllers Fond til almene Formaal gennemført et fireårigt pilotprojekt, hvor ny teknologi blev afprøvet, og hvor der blev foretaget en meget omfattende brugerinddragelse. 
Brugerdialoger blev således afholdt i forskellige kommuner med borgere, foreninger, myndigheder og forskellige erhverv som f.eks. turisme og fåreholdere. De indsamlede bidrag fra brugerne har i meget høj grad været bestemmende for de nye kortprodukters indhold og udtryk.
Det nye digitale kortgrundlag bidrager til digitaliseringen af det grønlandske samfund, og sikrer et fælles grundlag for forvaltnings-, erhvervs- og forskningsaktiviteter. Derudover understøtter det digitale kortgrundlag Forsvarets suverænitetshåndhævdelse og operative opgaver i Arktis, og giver beredskabet et bedre grundlag at operere på.
Nykortlægningen består af tre færdigdesignede kortprodukter, med hver sit hovedsigte. 
Åbent Land Grønland er målrettet planlægning og færdsel i det åbne land på en sikker måde. Det er et topografisk kort, hvor kartografien tilstræber at illustrere faktiske fysiske forhold.
Satellitfoto Grønland giver mulighed for at udforske karakteren af den grønlandske natur, geologi og geografi med foto fra rummet. Satellitfoto Grønland er sammensat af data fra flere satellit- og flykilder og således optaget i forskellige tidsrum og opløsningsgrader.
Forvaltning Grønland er et fælles digitalt forvaltningsgrundlag for myndighedernes opgavevaretagelse og til formidling af myndighedsafgørelser over for borgere og virksomheder.
Databoks Grønland indeholder de væsentligste datasæt fra ny-kortlægningen, som stilles frit til rådighed for brugerne, således at der kan skabes nye digitale løsninger målrettet helt konkret behov brugerne har.
2.4 Søkortlægning
[bookmark: _Hlk163807816]Geodatastyrelsen er ansvarlig myndighed for opmåling og søkortlægning af farvandene omkring Grønland som foregår i tæt samarbejde med Forsvarets Søopmåling, Naalakkersuisut og Oqaasileriffik. Kortlægningen omfatter søterritoriet og den eksklusive økonomiske zone.
Myndighedsopgaven omfatter opmåling af statens søterritorium, fremstilling, vedligeholdelse og udgivelse af søkort og andre nautiske publikationer. Opgaven omfatter også udgivelse af Søkortrettelser, så brugerne kan ajourføre deres søkort og nautiske publikationer. Geodatastyrelsens opgaver er desuden at levere datahåndteringssystemer, der kan understøtte ovenstående opgaver. Derudover er det Geodatastyrelsens opgave at indføre basislinjer og ydergrænser for det ydre territorialfarvand i søkortene.
[bookmark: _Hlk164855017]Energi-, forsynings- og klimaministeren har eneret til fremstilling af søkort. Eneretten til at fremstille søkort skyldes først og fremmest hensynet til sejladssikkerheden. Eneretten sikrer samtidig, at alle fartøjer sejler på ensartede, officielle og ajourførte søkort. Dette gælder også for de farvande, der ikke besejles ofte, og hvor der derfor ikke er noget stort indtægtsgrundlag for fremstillingen af søkort, f.eks. farvandene omkring Grønland. Eneretten til fremstilling af søkort er også begrundet i beskyttelsen af statens højhedsret og interesse i at undgå fremmede magters søopmåling af de danske farvande. Forvaltningen af eneretten foregår i samarbejde med Naalakkersuisut.
Geodatastyrelsen har siden 2009 haft en samarbejdsaftale med Naalakkersuisut om at modernisere og opdatere søkort i det sydvestlige Grønland (Nunap Isua - Upernavik), så de er egnet til moderne navigation til gavn for civile, suverænitetshåndhævelse og erhvervsudvikling. Aftalen omfatter ind til videre 73 søkort, som senest skal være udarbejdet ved udgangen af 2026. Der arbejdes pt. på en forlængelse af aftalen efter 2026.
Digitalisering af de gamle søkort og indførelsen af et nyt søkortproduktionssystem forbedrer rammerne for sejladssikkerheden i Grønland, da der ikke tidligere har været elektroniske søkort, som kunne bruges i direkte forbindelse med GPS-navigation i de grønlandske farvande. De elektroniske søkort bliver i det nye system etableret sideløbende med papirkortene i takt med den aftalte produktionsplan. Den nye digitale tilgang betyder, at opdateringer af søkort og nye opmålinger kan indarbejdes i de eksisterende produkter betydelig hurtigere.
Kortlægningen tager udgangspunkt i behovet for søkort til navigation og foregår efter en overordnet prioritering af søopmåling i de pågældende områder. Disse aftales mellem Geodatastyrelsen og Departementet for Boliger og Infrastruktur, hvor de faste prioriteter er indenskærsruter, udenskærskorridorer og behov fra industri og turisme. Øvrige ønsker til søopmålingen koordineres og prioriteres af Naalakkersuisut.
Selve søopmålingen i farvandene omkring Grønland foretages primært fra Forsvarets fartøjer. Data fra søkortlægning anvendes dels til produktionen af søkort, dels til udvikling af de hydrografiske modeller, som anvendes til den generelle dybdemåling af havområderne. 
Der kan søges om tilladelse til søopmåling til andre formål end søkortlægning. Ansøgninger vurderes og behandles af Geodatastyrelsen med inddragelse af Forsvaret. Om der meddeles tilladelse afhænger blandt andet af formålet med søopmålingen og foreneligheden med nationale beskyttelsesinteresser. Der stilles altid vilkår om indberetning af opmålingsdata til Geodatastyrelsen.
Det lovbestemte krav om indhentning af tilladelse til søopmåling til andre formål end søkortlægning skal således både sikre, at opmålingsdata herfra også kan anvendes til ajourføring af søkort og de hydrografiske modeller, varetagelsen af højhedsretten samt hensynet til den nationale sikkerhed.
Søkortrettelser udgives og indeholder de vigtigste rettelser, som brugere af søkort selv kan indføre i deres søkort, og de bruges til at opdatere de elektroniske søkort. De nautiske publikationer, som f.eks. Den grønlandske Havnelods, skal hjælpe de sejlende med at sejle sikkert, og indeholder oplysninger om grønlandske havne. 
Geodatastyrelsen indgår desuden i en række internationale samarbejder på området for at sikre, at arbejdet med at fremstille søkort bliver standardiseret, så det bliver lettere at anvende søkort på skibe og sikre større sikkerhed under sejladsen. For eksempel vedtager International Hydrographic Organization (IHO) internationale symboler og standarder til søkort, som derved kan gøre det lettere at forstå og anvende et søkort, fordi symbolet bruges i alle internationale søkort, uanset hvilken kyststat det internationale søkort er udgivet af.
2.5 Samordning og koordination
[bookmark: _Hlk164149885]Klima-, energi- og forsyningsministeren har, i samarbejde med Naalakkersuisut, ansvaret for koordinationen af offentlige opgaver omfattet af kapitel 2-4, herunder af offentlig opmåling og kortlægning og anden offentlig registrering af stedbestemte informationer. Naalakkersuisut, Geodatastyrelsen og Styrelsen for Dataforsyning og Infrastruktur mødes regelmæssigt på baggrund af de samarbejdsaftaler, der er indgået, herunder også om deltagelse i internationalt samarbejde, som f.eks. Arctic Regional Hydrographic Commission og Arctic SDI. 
Hjemler til fastsættelse af regler om standarder og normer for gennemførelsen af offentlig opmåling og kortlægning og anden offentlig registrering af stedbestemte informationer er ikke udnyttet. Udnyttelsen af hjemlerne sker alene efter aftale med de grønlandske myndigheder og vil ikke omfatte Naalakkersuisuts kortlægningsopgaver og institutioner, medmindre det er efter fælles aftale.
2.6 [bookmark: _Hlk158371729]Distribution af data, adgang til data og betalingsregler
[bookmark: _Hlk158371711]Kortprodukter og data fra landkortlægningen kan frit tilgås fra Styrelsen for Dataforsyning og Infrastrukturs distributionsplatform Dataforsyningen, jf. bekendtgørelse nr. 1796 af 18. december 2015 om fri anvendelse af data om Grønland. Søkortdata er betalingsbelagt, jf. bekendtgørelse nr. 1405 af 30. november 2018 om betaling for data, registre, kortværk og ydelser og om fri anvendelse af visse data, registre og kortværk. 
Af hensyn til sejladssikkerheden kan søkort over de danske farvande og farvandene omkring Færøerne og Grønland sælges med nedsat brugerbetaling. Endvidere er Geodatastyrelsen berettiget til at levere data, registre og kortværk, samt udføre ydelser til nedsat betaling eller gratis, når samfundsmæssige eller almennyttige hensyn tilsiger dette, eller i særlige tilfælde, f.eks. når der foreligger internationale forpligtelser eller opgaver af forsknings- eller udviklingsmæssig natur, jf. bekendtgørelse nr. 1405 af 30. november 2018 om betaling for data, registre, kortværk og ydelser og om fri anvendelse af visse data, registre og kortværk. Begge hjemler udnyttes i Grønland.  
3. Økonomiske og administrative konsekvenser for det offentlige
[bookmark: _Hlk159581802][bookmark: _Hlk159582172]Lovens ikrafttræden i Grønland erstatter lov om Geodatastyrelsen som sat i kraft for Grønland og skønnes ikke at medføre større økonomiske og administrative konsekvenser for grønlandske og danske offentlige myndigheder eller for private i Grønland.
4. Økonomiske og administrative konsekvenser for erhvervslivet
Lovens ikrafttræden i Grønland erstatter lov om Geodatastyrelsen som sat i kraft for Grønland og skønnes ikke at medføre økonomiske og administrative konsekvenser for erhvervslivet i Grønland.
5. Konsekvenser for miljø, natur og folkesundhed
Lovens ikrafttræden i Grønland erstatter lov om Geodatastyrelsen som sat i kraft for Grønland og skønnes ikke at medføre konsekvenser for miljø, natur og folkesundhed.
6. Konsekvenser for borgerne
Lovens ikrafttræden i Grønland erstatter lov om Geodatastyrelsen som sat i kraft for Grønland og skønnes ikke at medføre konsekvenser for borgerne i Grønland.
7. Andre væsentlige konsekvenser
Lovens ikrafttræden i Grønland erstatter lov om Geodatastyrelsen som sat i kraft for Grønland og skønnes ikke at medføre andre væsentlige konsekvenser i Grønland.
8. Høring af myndigheder og organisationer mv.
Et udkast til forslag vedrørende anordning om ikrafttræden for Grønland af lov om stedbestemt information har i perioden fra den dd. mm 2024 til den dd. mm 2024 været sendt i høring hos følgende myndigheder og organisationer m.v.:


Kapitel 2. Bemærkninger til forslagets enkelte bestemmelser
Der henvises til bemærkninger til lovforslagets enkelte bestemmelser til lov nr. 380 af 26. april 2017 om stedbestemt information, da forslaget blev fremsat i folketinget i 2017, se L 116-2016-2017.
De ændringer, som de særlige grønlandske forhold tilsiger i anordningsforslaget, er følgende:
Til § 1, stk. 1, § 2, stk. 1, § 3, stk. 1, § 4, stk. 1, § 5, stk. 1 og stk. 4, § 6 og § 7, stk. 1
Da anordningen kun gælder for Grønland og ikke Danmark og Færøerne, udgår disse dele af riget i anordningen.

Til § 1, stk. 1, nr. 4
Nr. 4 sættes ikke i kraft for Grønland, som en konsekvens af, at § 22, stk. 2, ikke indeholder hjemmel til at ikraftsætte §§ 8-10 i loven, som nr. 4 har en sammenhæng til.

Til § 2, stk. 1 og 2, § 4, stk. 1 og 2, § 5, § 7, stk. 1, § 11, § 12 og § 13.
[bookmark: _Hlk164150245]Der er taget hensyn til, at sagsområdet vedrørende kortlægning efter selvstyrelovens § 3, stk. 2, er et anliggende, som overgår til Naalakkersuisut på et tidspunkt, der fastsættes af Naalakkersuisut efter forhandling med rigsmyndighederne. I forslaget lægges der derfor op til, at Naalakkersuisut har indflydelse på kortområdet, så det foreslås fastsat, at klima-, energi- og forsyningsministerens kompetence udøves efter forhandling med Naalakkersuisut.

Til § 3, stk. 1
Stk. 1 er tilpasset for at afspejle det forhold, at arealer ikke er undergivet ejendomsret i Grønland.

[bookmark: _Hlk164337620]Til § 3, stk. 2 og 3, og §§ 8-10
Der er i § 22, stk. 2 ikke hjemmel til, at § 3, stk. 2 og 3, §§ 8-10 sættes i kraft for Grønland. 

Til § 5, stk. 2
Der er taget hensyn til, at forvaltningen af eneretten foregår i samarbejde med Naalakkersuisut.

Til § 18, stk. 1
Der er tilføjet et 2. pkt. Ved denne bestemmelse gives der mulighed for at delegere Landsplan beføjelser på kortområdet på klima-, energi- og forsyningsministerens vegne.

Til § 19
Da loven ikke kræver særlige forberedelser før sin ikrafttræden, er ikraftsættelsesdagen fastsat til dagen efter dens kundgørelse i Lovtidende.

Lov om Geodatastyrelsen, jf. lovbekendtgørelse nr. 1210 af 9. oktober 2013, er sat i kraft for Grønland ved anordning nr. 1739 af 18. december 2015. Loven blev ophævet i Danmark ved lov nr. 380 af 26. april 2017 om stedbestemt information, som sættes i kraft for Grønland med denne anordning. Derfor ophæves anordning nr. 1739 af 18. december 2015 med denne anordning.

I medfør at den foreslåede stk. 3 vil bekendtgørelse nr. 1796 af 18. december 2015 om fri anvendelse af data om Grønland forblive i kraft indtil bekendtgørelsen ophæves eller afløses af regler udsted i medfør af loven som sat i kraft for Grønland.

Til § 20 og § 21
Der er i § 22, stk. 2 ikke hjemmel til at sætte § 20 og § 21 i kraft for Grønland.

Til § 22
Bestemmelsen udelades, da der er tale om selve hjemmelen for anordningen, der er citeret i en fodnote til anordningens indledningsord.

Til § 23
Forskrifter, som på tidspunktet for denne anordnings ikrafttræden er udstedt i medfør af lov om stedbestemt information, gælder ikke for Grønland.
